Virallinen lehti nro C 158 , 25/05/1998 s. 0050



KIRJALLINEN KYSYMYS E-3182/97 komissiolle esittäjä(t): Mihail Papayannakis (GUE/NGL) (13. lokakuuta 1997) Aihe: Megalopolisin altaan saastuminen Megalopolisin altaan alueen väestö on erittäin huolissaan siitä, että DEI:n hoitama sähkövoimala ei täytä vaadittuja standardeja. Kun otetaan huomioon, että: a) päivittäin ilmakehään lasketut 30 miljoonaa kuutiometriä pakokaasuja (pääasiassa hiilidioksidia, hiilimonoksidia, rikkidioksidia, rikkihappoa ja typen oksideja) ylittävät Euroopan unionin asettamat rajat, b) 700 tonnia ruskohiilipölyä ja tuhkaa pääsee joka päivä ilmakehään 11 savupiipun elektrostaattisista suodattimista ja tuhkasuodattimista, samalla kun pääosa tästä päätyy maaperään, c) suodatinten keskimääräinen käyttöikä on 5 - 6 vuotta, mutta DEI:n Megalopolisin voimalassa niitä ei ole vaihdettu 24 vuoteen, jolloin niiden nykyinen pidätyskyky on noin 10 %, d) teollisuuslaitosten ilmansaasteita koskevia komission direktiivejä rikotaan törkeästi, ja haitallisten kaasujen päästöt luovat olosuhteet, joilla on vakavia seurauksia ihmisten terveydelle, voiko komissio ilmoittaa: 1. pitääkö se aiheellisena käydä paikalla tarkistamassa DEI:n Megalopolisin sähkövoimalan tilanne, 2. aikooko se toimia aktiivisemmin Kreikan viranomaisten kanssa, jotta nopeutetaan ehkäisevien toimien toteuttamista siten, että sähköstaattiset suodattimet ja ruskohiilisuodattimet vaihdetaan mahdollisimman pian tavalla, joka vastaa yhteisön lainsäädäntöä sekä suojelee kansanterveyttä ja ympäristöä, ja 3. onko se valmis osallistumaan taloudellisesti suodattimien vaihtoon ympäristöä ja energiaa koskevista toimintaohjelmista, jos Kreikan viranomaiset esittävät tätä koskevan pyynnön? Komission jäsenen Ritt Bjerregaardin komission puolesta antama vastaus (24. marraskuuta 1997) Parlamentin jäsenen esittämän kysymyksen tukena olevien tietojen perusteella ei ole mahdollista päätellä aivan niin suoraviivaisesti kuin kysyjä esittää, että teollisuuspäästöjen aiheuttamaa ilman pilaantumista koskevia yhteisön direktiivejä olisi selvästi rikottu. Komission käytössä olevien tietojen mukaan Megalopolisin sähkövoimala on suuri polttolaitos, joka kuuluu tiettyjen suurista polttolaitoksista ilmaan pääsevien epäpuhtauspäästöjen rajoittamisesta 24. marraskuuta 1988 annetun neuvoston direktiivin 88/609/ETY ((EYVL L 336, 7.12.1988. )) soveltamisalaan. Voimala koostuu neljästä yksiköstä, joissa käytetään ruskohiiltä polttoaineena. Yksiköistä kolme on otettu käyttöön vuosina 1970-1975 ja neljäs vuonna 1991. Direktiivissä 88/609/ETY vahvistetaan rikkidioksidin, typen oksidien ja hiukkasten päästöraja-arvot, joita 1. heinäkuuta 1987 jälkeen käyttöön otettujen suurten polttolaitosten on noudatettava (direktiivin 4 artikla ja liitteet III-VII). Sen sijaan jäsenvaltioissa tuotettuja kiinteitä polttoaineita käyttävien, luonteeltaan erityisten polttolaitosten päästörajat voidaan ylittää edellyttäen, että rikinpoistossa saavutetaan tietty vähimmäisaste. Kolmen vanhimman yksikön osalta on todettava, että direktiivissä 88/609/ETY ei säädetä yksikkökohtaisista päästörajoista, vaan vahvistetaan vuosittaiset ylärajat, joita on noudatettava sen ohjelman mukaisesti, jonka kukin jäsenvaltio on velvoitettu laatimaan alueellaan ennen 1. heinäkuuta 1987 käytössä olleista suurista polttolaitoksista peräisin olevien vuosittaisten rikkidioksidi- ja typpioksidipäästöjen vähentämiseksi. Myös Kreikan viranomaiset ovat toimittaneet komissiolle tiedoksi vuonna 1992 laatimansa suunnitelman päästöjen vakiinnuttamisesta tietylle tasolle sekä luettelon suunnitelman ensimmäistä vaihetta koskevista päästöistä. Komissio haluaa kiinnittää parlamentin jäsenen huomion siihen, että direktiivillä 88/609/ETY ei suoraan säännellä (ennen 1. heinäkuuta 1997) käytössä olevista suurista polttolaitoksista peräisin olevia hiukkaspäästöjä. Sen sijaan ilmanlaatu kuuluu rikkidioksidin ja leijuman osalta yhteisön lainsäädännön soveltamisalaan (ilmanlaadun raja- ja ohjearvoista rikkidioksidille ja leijumalle 15. heinäkuuta annettu neuvoston direktiivi 80/779/ETY ((EYVL L 229, 30.8..1980. ))), minkä lisäksi komissio on äskettäin antanut ehdotuksen uudeksi direktiiviksi ((KOM(97) 500. )), joka täydentää ilmanlaadun arvioinnista ja hallinnasta 27. syyskuuta 1996 annettua neuvoston direktiiviä 96/62/EY ((EYVL L 296, 21.11.1996. )) ja jolla kumotaan direktiivi 80/779/ETY. Jäsenvaltioissa sijaitsevien teollisuuslaitosten tilaa koskevat, paikan päällä tehtävät tarkastukset eivät kuulu komission tehtäviin, vaan ovat paikallisviranomaisten vastuulla. Komissio aikoo kuitenkin pyytää Kreikan viranomaisilta lisätietoja niistä toimista, joita nämä ovat toteuttaneet direktiivin 88/609/ETY vaatimusten soveltamiseksi viimeiseksi käyttöön otettuun yksikköön, sekä direktiivin 80/779/ETY noudattamiseksi toteutetuista toimista. Megalopolisin neljännen voimalayksikön rakentamiseen on myönnetty varoja rakennerahastoista osana yhteisön Kreikalle vuosina 1989-1993 antamaa tukea. Kyseinen tuki kattoi 45,4 prosenttia kustannuksista ja oli suuruudeltaan 56 miljardia drakmaa arvosta (noin 187 miljoonaa ecua). Kyseinen rahoitus on sidottu täydellisen rikinpoistoyksikön rakentamiseen 31. joulukuuta 1998 mennessä. Voimassa olevan komission päätöksen mukaisesti mainitulle Megalopolisin yksikölle myönnetty tuki on maksettava takaisin, jos Kreikan viranomaiset eivät toteuta määräaikaan mennessä lisäinvestointeja, jotka ovat tarpeen saastumisen vähentämiseksi hyväksyttävälle tasolle. On selvää, että komissio käsittelee suodatinten uusimista koskevan Kreikan viranomaisten mahdollisen rahoituspyynnön vasta varmistuttuaan, että kyseisestä päätöksestä johtuvia velvoitteita on noudatettu.